Түркістан облысының таңбалы тас аумағында тарихи 4 нысан анықталған
"Түркістан облысының таңбалы тас аумағында тарихи 4 нысан анықталған" | "https://abai.kz/post/82075"
TITLE: Түркістан облысының таңбалы тас аумағында тарихи 4 нысан анықталған
URL: https://abai.kz/post/82075
META: "Түркістан облысының таңбалы тас аумағында тарихи 4 нысан анықталған" | "https://abai.kz/post/82075"
DATE: 16.11.2018
AUTHOR(s): Шохтыбаева Альмира
TOTAL WORDS: 274
TEXT: Елбасы Нұрсұлтан Назарбаевтың “ Болашаққа бағдар: Рухани жаңғыру ” бағдарламасының негізінде әр өңірдегі тарихи-мәдени нысандарға ерекше көңіл бөлініп жатыр. Мәселен, жуырда Түркістан облысындағы Теріскейден неолит, қыпшақ дәуіріне жататын тарихи тастар табылған болатын. Созақ ауданында қазба жұмыстарын жүргізген археологтар бұл аймақтан жерлеу орындары мен өңделмеген алтын сынықтарын да кезіктірген. Таңбалы тас тарихи құнды жәдігерлері облыстық тарихи өлкетану мұражайында өткен баспасөз мәжілісінде таныстырылды. Таңбалы  тас Қызылорда, Қарағанды және Түркістан облыстарының шекарасы түйіскен жерде орналасқан.  Қазір онда Елбасы тапсырмасына сәйкес зерттеу жұмыстары жүріп жатыр.  «Болашаққа  бағдар: рухани  жаңғыру» тарихи ескерткіштерді қайта қалпына келтіру бағытында бұл нысанға айрықша назар аударылуда. “Өткен жылы бізде жұмысшы тобы құрылып, 104 нысан іріктеліп алынды. Оны “Рухани жаңғыру” кеңсесіне ұсындық. Тиісті ғалымдар зерделеп, біздің облыстан 26 нысан республикалық тізімге ензіліп отыр. Осы тізімнің ішінде Созақтағы таңбалы тас та бар”, – дейді облыстық мәдениет және  тілдерді  дамыту  басқармасы  басшысының  міндетін атқарушы Асылхан Темірхан. Жобаның  мақсаты – қасиетті  Түркістан  мен Ұлытау  арасын  жалғаған шежірелі аймақ атын насихаттау.  Тарихи  ескерткіштерді  сақтау. Қазба жұмыстарының бел ортасында жүрген археолог, Мәдени  мұра»  ғылыми  зерттеу  орталығының  ғылыми қызметкері Сағымбай Мұрғабаевтың айтуынша, Таңбалы тас аумағында тарихи 4 нысан анықталып отыр. Алдағы уақытта осы аумаққа туристік бағыттар белгіленбек. “Негізгі нысандар ретінде ол жерден екі кешен табылып отыр. Ол жерде де зерттеу жұмыстары жүріп жатыр. Жақын арада белгілі болады. Оның ерекшелігі сонда – ол құмды жер болып келеді. Сондықтан, ондағы жерлеу орындарындағы бұйымдар жақсы сақталған”, – дейді ол. Аталмыш жұмыстар қоғамдық сананы жаңғырту бағдарламасының аясында жүзеге асып жатыр. Ал өңірде 1281 тарихи  ескерткіш бар.  Олардың жойылып кетуіне  жол  бермеу  үшін тыңғылықты тірлік атқарылуда. Жақында  тарихи киелі  орындарға  арналған аңыз-әңгімелер жинағы  жарық  көрмек. Сондай-ақ, тарихи ескерткіштерді көпшілікке насихаттайтын  арнайы  сайт  ашылмақшы. Шохтыбаева Альмира Abai.kz
